OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie týkajúce sa pozície Rady v prvom čítaní k návrhu smernice Európskeho parlamentu a Rady, ktorou sa zjednodušuje cezhraničné presadzovanie pravidiel v oblasti bezpečnosti cestnej premávky /* KOM/2011/0148 v konečnom znení - COD 2008/0062*/





[pic] | EURÓPSKA KOMISIA | Brusel, 21.3.2011 KOM(2011) 148 v konečnom znení 2008/0062 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie týkajúce sa pozície Rady v prvom čítaní k návrhu smernice Európskeho parlamentu a Rady, ktorou sa zjednodušuje cezhraničné presadzovanie pravidiel v oblasti bezpečnosti cestnej premávky 2008/0062 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie týkajúce sa pozície Rady v prvom čítaní k návrhu smernice Európskeho parlamentu a Rady, ktorou sa zjednodušuje cezhraničné presadzovanie pravidiel v oblasti bezpečnosti cestnej premávky 1. KONTEXT Dátum predloženia návrhu Európskemu parlamentu a Rade KOM(2008) 151 v konečnom znení – 2008/0062 (COD) | 19. 3. 2008 | Dátum stanoviska Európskeho hospodárskeho a sociálneho výboru: | 17. 9. 2008 | Dátum stanoviska Európskeho parlamentu, prvé čítanie: | 17. 12. 2008 | Dátum prijatia pozície Rady: | 17. 3. 2011 | 2. CIEĽ NÁVRHU KOMISIE Cieľom návrhu Komisie je zlepšenie bezpečnosti cestnej premávky zriadením systému výmeny informácií o najvážnejších porušeniach bezpečnosti cestnej premávky medzi štátom priestupku a štátom evidencie vozidla. Slúži na určenie vlastníka vozidla, ktorý spáchal priestupok v inom členskom štáte než v tom, v ktorom je vozidlo evidované; členský štát priestupku by potom bol schopný stíhať takéhoto majiteľa a uplatňovať voči nemu sankcie. Priestupky, ktorých sa týka tento návrh, sú prekročenie povolenej rýchlosti, nepoužitie bezpečnostného pásu, nezastavenie na červený svetelný signál na semafore a jazda pod vplyvom alkoholu. Tieto dopravné priestupky spôsobujú najvyšší počet dopravných nehôd a prípadov úmrtia. V texte sa definujú postupy výmeny (údaje, zodpovedné orgány a sieť) a obsahuje aj vzor oznámenia o priestupku, ktoré sa zašle držiteľovi osvedčenia o evidencii. Návrh Komisie obsahuje zriadenie siete EÚ na výmenu týchto informácií, ktorá by obsahovala príslušné rozhrania na prepojenie s existujúcimi systémami alebo sieťami. 3. Pripomienky k pozícii Rady 3.1 Všeobecné pripomienky k pozícii Rady Pokiaľ ide o podstatu pozície Rady, jej znenie vo všeobecnosti uľahčí cezhraničnú výmenu informácií o priestupkoch narúšajúcich bezpečnosť cestnej premávky a môže naplniť hlavné ciele Komisie, pokiaľ ide o zabezpečenie vysokej úrovne ochrany všetkých účastníkov cestnej premávky v EÚ. Prijaté znenie prispieva k naplneniu nových orientácií politík bezpečnosti cestnej premávky, ktoré Komisia prijala na obdobie rokov 2011 – 2020, konkrétnejšie pokiaľ ide o strategický cieľ týkajúci sa zvýšeného presadzovania dopravných predpisov. Dá sa očakávať, že bude mať silný odrádzajúci účinok, pretože bude všetkých vodičov motivovať, aby rešpektovali dopravné pravidlá. Primárnym cieľom návrhu Komisie bolo zaviesť výmenu informácií umožňujúcu určenie vlastníka vozidla, ktorý sa dopustil priestupku v inom členskom štáte, než v ktorom je jeho vozidlo evidované. Tento cieľ sa v pozícii Rady v prvom čítaní do značnej miery dosiahol, aj keď architektúra výmeny informácií, akú pôvodne navrhovala Komisia, umožňovala zriadenie siete EÚ na účely smernice, čo sa v pozícii Rady nezachovalo. Druhý hlavný cieľ, ktorý Komisia sledovala vo svojom návrhu, sa týkal následnej kontroly po určení páchateľa priestupku a sprístupnení tejto informácie. Tento cieľ sa v pozícii Rady v prvom čítaní objavuje len čiastočne a Komisia je presvedčená, že text možno z tohto hľadiska zlepšiť zohľadnením zmien a doplnení, ktoré navrhol v prvom čítaní Európsky parlament. Pokiaľ ide o výber právneho základu, Komisia bola toho názoru, že z právneho a inštitucionálneho hľadiska právny základ „policajnej spolupráce“ (článok 87 ods. 2) netvorí vhodný právny základ pre túto smernicu. Preto Komisia v zápisnici Rady uviedla, že si vyhradzuje právo využiť všetky právne prostriedky, ktoré má k dispozícii (pozri bod 4). Komisia vzala na vedomie aj skutočnosť, že v otázke právneho základu „policajnej spolupráce“ dospela Rada k jednomyseľnej podpore. 3.2 Podrobné pripomienky Komisie 3.2.1 Podstata pozície Rady Rada sa rozhodla rozšíriť zoznam priestupkov, na ktoré sa vzťahuje smernica. Popri takzvaných „štyroch zabijakoch“ (prekročenie povolenej rýchlosti, nepoužitie bezpečnostného pásu, nezastavenie na červený svetelný signál na semafore a jazda pod vplyvom alkoholu) zoznam teraz obsahuje aj iné priestupky, ako je jazda pod vplyvom drog. Komisia víta toto rozšírenie záberu nástroja. Pokiaľ ide o mechanizmus výmeny informácií a sieť, ktoré sa majú použiť, prístup, pri ktorom zotrváva Rada, sa odvodzuje od existujúcich nástrojov „policajnej spolupráce“. Presnejšie nadväzuje na existujúcu výmenu informácií zriadenú v kontexte prümských rozhodnutí o cezhraničnej spolupráci v boji proti terorizmu a cezhraničnej trestnej činnosti v oblasti údajov o evidencii vozidiel[1]. Rada navrhla, aby členský štát evidencie umožnil členskému štátu priestupku prístup k údajom týkajúcim sa vozidiel a ich vlastníkov v databáze celoštátnej evidencie vozidiel. V prípade tejto výmeny informácií sa Rada vo svojej pozícii priklonila k tomu, aby sa elektronická sieť EÚ, ktorú pôvodne navrhovala Komisia, nahradila priamym využívaním existujúcich systémov zriadených podľa prümských rozhodnutí. Aj keď Komisia dala najavo, že by uprednostnila zriadenie elektronickej siete EÚ v súlade so svojím návrhom, jednako prejavila istú flexibilitu v tejto otázke a akceptovala, že pri výmene informácií sa budú pokiaľ možno využívať existujúce systémy, ako je EUCARIS. Komisia sa skutočne domnieva, že prístup Rady k výmene informácií ovplyvňuje hlavne technické modality výmeny informácií a že v zásade neoslabuje hlavný cieľ smernice. Napokon sa písomné oznámenie, ktoré pôvodne navrhla Komisia, nahradilo písomnou informáciou (článok 4a), ktorá sa má poslať páchateľovi priestupku, keď sa členský štát priestupku rozhodne prikročiť k jeho stíhaniu. Použitie vzoru v prílohe k smernici zostáva pre členské štáty voliteľnou možnosťou. Komisia môže akceptovať prístup Rady za predpokladu, že členské štáty budú informovať páchateľa priestupku, keď sa rozhodnú prikročiť k jeho postihnutiu za priestupok proti bezpečnosti cestnej premávky. Pokiaľ ide o aspekty ochrany údajov, Komisia môže akceptovať, že na výmenu údajov týkajúcich sa trestnej činnosti sa uplatní rozhodnutie 2008/977/SVV, ale trvá na tom, aby sa v súvislosti s výmenou údajov o správnych deliktoch pridal odkaz na smernicu 95/46/ES. Napokon treba zdôrazniť, že hoci Komisia akceptovala väčšinu zmien a doplnení Európskeho parlamentu v prvom čítaní, pretože posilňovali jej pôvodný návrh, Rada žiadnu z nich do svojej pozície nevčlenila. 3.2.2 Právny základ Komisia by rada upozornila Európsky parlament na zmenu právneho základu, o ktorej rozhodla Rada a v súvislosti s ktorou vydala Komisia vyhlásenie (pozri vyhlásenie Komisie v bode 4), pretože táto zmena predstavuje vážny precedens. Predovšetkým jasným cieľom navrhovanej smernice je bezpečnosť cestnej premávky, a preto patrí do pôsobnosti článku 91 ZFEÚ. Okrem toho navrhovaná smernica nemá nijaký vplyv na vnútroštátne klasifikácie príslušných priestupkov. Navyše podľa článku 87 ods. 2 tri členské štáty uplatňujú na policajnú spoluprácu derogačný režim (Spojené kráľovstvo a Írsko možnosť „opt-in“ v zmysle protokolu 21 ZFEÚ a Dánsko možnosť „opt-out“ v zmysle protokolu 22 ZFEÚ), z čoho vyplýva potenciálna možnosť, že na tri členské štáty by sa navrhovaná smernica neuplatňovala. Okrem toho je Komisia presvedčená, že článok 87 ods. 2 sa vzťahuje len na trestné činy v oblasti dopravy. 4. ZÁVERY/VŠEOBECNÉ POZNÁMKY Zatiaľ čo Komisia je toho názoru, že viaceré aspekty pozície Rady sú skutočne v súlade s hlavnými cieľmi jej pôvodného návrhu, ako sa vysvetľuje vyššie (pozri najmä časť 3.2.1), zmena právneho základu viedla k tomu, že Komisia vydala toto vyhlásenie: „Komisia berie na vedomie, že kompromisný návrh predsedníctva má jednomyseľnú podporu Rady, a to vrátane nahradenia právneho základu, ktorý navrhuje Komisia, t.j. článok 91 ods. 1 písm. c) ZFEÚ sa nahradí článkom 87 ods. 2 ZFEÚ. Komisia súhlasí s názorom Rady, pokiaľ ide o význam plnenia cieľov navrhovanej smernice, ktorými je zlepšenie v oblasti bezpečnosti cestnej premávky, domnieva sa však, že z právneho a inštitucionálneho hľadiska nepredstavuje článok 87 ods. 2 ZFEÚ vhodný právny základ, a preto si vyhradzuje právo využiť všetky právne prostriedky, ktoré má k dispozícii. " Pokiaľ ide o druhé čítanie, mali by sa preskúmať možné kompromisy, aby sa našli vhodné riešenia umožňujúce zahrnutie tak správnych deliktov, ako aj trestných činov. [1] Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti a rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV.